2. ปัจจัยความเสี่ยง

2.1 ปัจจัยความเสี่ยงเรื่องการบริหารต้นทุนวัตถุดิบ

บริษัทเป็นอุตสาหกรรมที่มีวัตถุดิบเป็นต้นทุนร้อยละ 80 โดยประมาณของต้นทุนขาย วัตถุดิบ ได้แก่
ปลา กุ้ง ปลาหมึก และปลาทูน่า เป็นสินค้าเกษตร (Commodity products)
ที่มีการขึ้นลงของราคาตามอุปสงค์และอุปทานในตลาด และหากมีการเก็งกำไรของราคาวัตถุดิบต่างๆ
เหล่านั้น จะทำให้ราคามีการเปลี่ยนแปลงอย่างรวดเร็ว ดังนั้นการจัดหาวัตถุดิบ
และการบริหารการจัดเก็บและระดับการหมุนเวียนของวัตถุดิบคงคลังอย่างมีประสิทธิภาพจะทำให้บริษัทได้เปรียบคู่แข่งขันทั้งจากภายในประเทศและต่างประเทศ
โดยเฉพาะคู่แข่งขันจากต่างประเทศ เช่น จีน เวียดนาม อินเดีย อินโดนีเซีย และ ฟิลิปปินส์
เป็นต้น ซึ่งมีความได้เปรียบด้านค่าแรงงานที่ต่ำ และมีแหล่งวัตถุดิบที่อุดมสมบูรณ์กว่าประเทศไทย

บริษัทได้กำหนดแนวทางการจัดหาวัตถุดิบและการบริหารการจัดเก็บ
และระดับการหมุนเวียนของวัตถุดิบคงคลัง เพื่อให้การดำเนินงานเป็นไปอย่างมีประสิทธิภาพไว้ดังนี้

การติดตามข้อมูลข่าวสาร บริษัทได้จัดให้มีบุคลากรประจำตามแหล่งวัตถุดิบต่างๆ
ในประเทศเพื่อจัดหาและติดตามข้อมูลข่าวสารเกี่ยวกับสภาวะตลาดของวัตถุดิบต่างๆ
อย่างใกล้ชิดประกอบกับประสบการณ์และความเชี่ยวชาญในการดำเนินธุรกิจอาหารทะเลแช่แข็งของผู้บริหารกว่า
30 ปี ทำให้บริษัทสามารถคาดการณ์ และตัดสินใจได้ทันทีเมื่อมีเหตุการณ์เปลี่ยนแปลง

-   การสำรองวัตถุดิบ บริษัทมีการสั่งซื้อวัตถุดิบ / ผลิตสินค้าบางประเภทเพื่อสำรองไว้ ได้แก่

(1) ปลาทราย บริษัทจะสั่งซื้อปลาทรายสำรองไว้ในกรณีที่ราคาปลาทรายต่ำลงมาก
หรือเป็นการป้องกันปริมาณการผลิตที่ไม่แน่นอน เนื่องจากปลาทราย (หรือเรียกอีกชื่อหนึ่งว่า
“ปลาเห็ดโคน”) เป็นสัตว์น้ำทะเลที่อาศัยอยู่บนพื้นทรายริมชายฝั่ง และไม่สามารถเพาะเลี้ยงเองได้
ดังนั้นจึงไม่สามารถควบคุมปริมาณผลผลิตตามธรรมชาติ

(2) กุ้งแช่แข็ง โดยปกติบริษัทจะสั่งซื้อวัตถุดิบก็ต่อเมื่อได้รับคำสั่งซื้อสินค้า
ยกเว้นกรณีที่ราคากุ้งในตลาดต่ำมาก โดยจะสำรองไว้บางส่วนของปริมาณการผลิตกุ้งแช่แข็ง

(3) ปลาหมึกแช่แข็ง บริษัทจะสำรองปลาหมึกในกรณีเดียวกันกับปลาทราย
แต่จะมีปริมาณสำรองจำนวนไม่มากนักเมื่อเทียบกับปลาทราย

-   การจัดหาแหล่งวัตถุดิบโดยตรงจากเกษตรกรใหม่ ๆ ในหลาย ๆ
    พื้นที่เพื่อให้ครอบคลุมพื้นที่ในประเทศและมีการทำสัญญาซื้อล่วงหน้ากับเกษตรกร
    เพื่อลดความเสี่ยงในการหาวัตถุดิบในอนาคต

-   การนำเข้าวัตถุดิบ
    บริษัทจะนำเข้าวัตถุดิบในกรณีที่วัตถุดิบภายในประเทศมีราคาสูงมากเมื่อเทียบกับราคาในตลาดต่างประเทศหรือในกรณีที่ปริมาณวัตถุดิบภายในประเทศไม่มีหรือไม่เพียงพอต่อความต้องการ

-   การปรับค่าแรงขั้นต่ำ 300 บาท ทั่วประเทศ
    ทำให้ประเทศไทยโดยรวมมีความเสี่ยงในความสามารถที่จะแข่งขันกับประเทศคู่แข่งในภูมิภาคอาเซียน
    เช่น เวียดนาม อินโดนีเซีย อินเดีย เป็นต้น

2.2 ปัจจัยความเสี่ยงด้านอัตราแลกเปลี่ยน 

บริษัทมีรายได้จากการส่งออกสินค้าร้อยละ 68.25
ทำให้รายได้ที่ได้รับส่วนใหญ่เป็นสกุลเงินตราต่างประเทศ
โดยส่วนใหญ่เป็นรายได้ในรูปของสกุลเงินเหรียญสหรัฐและส่วนที่เหลือในรูปสกุลเงินเยน
ทำให้บริษัทมีความเสี่ยงด้านอัตราแลกเปลี่ยนเงินตราต่างประเทศ
อย่างไรก็ตามบริษัทมีการนำเข้าวัตถุดิบจากต่างประเทศ
จึงสามารถนำรายได้ส่วนที่เป็นเงินสกุลเดียวกันไปชำระค่าวัตถุดิบดังกล่าวได้
และบริษัทได้มีการป้องกันความเสี่ยงดังกล่าวโดยทำสัญญาซื้อขายเงินตราต่างประเทศล่วงหน้า
และในภาวะที่ค่าเงินบาทในประเทศไทย
มีความผันผวนอย่างรวดเร็วเมื่อเทียบกับค่าของเงินในภูมิภาคอาเซียนมีผลทำให้บริษัทจะต้องมีการติดตามอย่างใกล้ชิด

2.3 ปัจจัยความเสี่ยงในการกีดกันทางการค้าในตลาดต่างประเทศ 

 ผลของการเปิดเสรีทางการค้าในตลาดการค้าโลก ทำให้เกิดการแข่งขันการส่งออกอย่างรุนแรง มีการนำมาตรการทางภาษีและมาตรการที่ไม่ใช่ภาษีมาใช้กีดกันทางการค้าในบางประเทศ เช่น

- การที่ตลาด EU และตลาดส่งออกหลายประเทศ กำหนดมาตรการคุมเข้มการตรวจเชื้อโรค
และสารตกค้างในสินค้าจำพวกสัตว์น้ำ รวมถึงมาตรฐานใหม่ๆ เพื่อควบคุมการส่งออก

- การที่สหรัฐอเมริกาเรียกเก็บภาษีป้องกันการทุ่มตลาดจากผู้ส่งออกประเทศไทย
ทำให้ต้นทุนส่งออกกุ้งไปสหรัฐอเมริกาเพิ่มขึ้น
อย่างไรก็ตามอัตราภาษีป้องกันการทุ่มตลาดของไทยมีแนวโน้มลดลงมาโดยตลอด

 บริษัทได้นำระบบการตรวจสอบและควบคุมคุณภาพและความปลอดภัยของอาหาร (BRITISH RETAIL CONSORTIUM STANDARD : BRC), ระบบมาตรฐาน ISO 9001, ISO 14001, ISO 18001, ISO 17025, HACCP, IFS, BAP และมาตรฐาน HALAL ซึ่งเป็นระบบมาตรฐานสากลที่ได้รับการยอมรับในอุตสาหกรรมอาหารมาใช้ในกระบวนการผลิต เพื่อควบคุมคุณภาพผลิตภัณฑ์จนเป็นที่ยอมรับจากประเทศผู้นำเข้าแล้ว 

ส่วนแนวทางแก้ไข การเรียกเก็บภาษีป้องกันการทุ่มตลาดนั้น
บริษัทได้จ้างที่ปรึกษาเพื่อเตรียมข้อมูลในการทบทวนอัตราภาษีป้องกันการทุ่มตลาดแล้ว
เพื่อควบคุมไม่ให้อัตราภาษีการทุ่มตลาดดังกล่าวสูงเกินกว่าในปัจจุบัน

2.4 ปัจจัยความเสี่ยงในการต่ออายุสัญญาเช่าของโรงงานแห่งที่ 1

บริษัทเช่าพื้นที่กับการท่าเรือแห่งประเทศไทย
เพื่อเป็นที่ตั้งของโรงงานผลิตอาหารทะเลแช่แข็งและถือว่าเป็นโรงงานแห่งแรกของบริษัทที่เปิดดำเนินการ
ปัจจุบันโรงงานแห่งนี้ใช้สำหรับการผลิตปลาทรายแช่แข็งเป็นหลัก อย่างไรก็ดี
ในปัจจุบันการท่าเรือได้อนุมัติการต่อสัญญาเช่ากับบริษัทเป็นที่เรียบร้อยแล้ว

2.5 ปัจจัยความเสี่ยงทางด้านการเงิน

บริษัทมีเงินกู้ยืมระยะยาวจำนวน 1,368 ล้านบาท และมียอดคงเหลือ ณ 31 ธันวาคม 2555 จำนวน 572.1 ล้านบาท ซึ่งจะถึงกำหนดชำระภายใน 1 ปี จำนวน 307.6 ล้านบาท โดยมีข้อตกลงกับสถาบันการเงินเจ้าหนี้ว่าจะต้องดำรงอัตราหนี้สินที่มีภาระดอกเบี้ยจ่ายต่อทุนไม่ให้เกิน 2 เท่า หากไม่สามารถดำรงอัตราส่วนทางการเงินดังกล่าวได้ จะมีผลกระทบต่อสภาพคล่องทางการเงินของบริษัท กรณีที่ผู้ให้กู้เรียกเงินกู้คืนก่อนกำหนดเวลา ทั้งนี้ในปี 2555 บริษัทผ่อนชำระคืนเงินกู้และดอกเบี้ยตรงตามกำหนดเวลา และดูแลอัตราส่วนต่างๆ ทางการเงินเป็นอย่างดี ผู้ให้กู้ทุกรายจึงไม่มีการเรียกคืนเงินกู้ก่อนกำหนดแต่อย่างใด